30. RODOVÁ ROVNOSŤ

Metodické vysvetlivky

**Rodová rovnosť** je spravodlivé zaobchádzanie so ženami a mužmi. Je ekvivalentné z hľadiska práv, výhod, povinností a možností. Každý jednotlivec je uznávaný, hodnotený a podporovaný v rovnakej miere a nediskriminujúco.

Štatistický úrad SR dlhodobo zisťuje, spracováva a poskytuje štatistické informácie v členení podľa pohlavia. Tým umožňuje opísať javy ovplyvňujúce postavenie žien a mužov v spoločnosti a pomáha pri tvorbe a prijímaní opatrení na zvýšenie úrovne podpory, ochrany a dodržiavania rovnosti práv a príležitostí medzi pohlaviami. Aktívne spolupracuje a zúčastňuje sa na činnosti Rady vlády SR pre rodovú rovnosť za oblasť štatistiky.

V publikácii Štatistická ročenka SR sú údaje sledované podľa pohlavia spravidla zapracované v tabuľkách jednotlivých kapitol vrátane metodiky, najmä v oblasti demografie a sociálnych štatistík.

Kapitola **Rodová rovnosť** dopĺňa a rozširujeobsah publikácie o štatistické údaje v členení podľa mužov a žien, ktoré nie sú zahrnuté v iných kapitolách. Pri spracovaní ukazovateľa priemerná hrubá nominálna mesačná mzda zamestnancov sa uplatňuje Štatistická klasifikácia zamestnaní, verzia 2016 (SK ISCO – 08 2016).

**Voľby do Národnej rady SR** prebiehali v súlade so zákonom č. 180/2014 Z. z. o podmienkach výkonu volebného práva a o zmene a doplnení niektorých zákonov. Voľby sa konali 29. februára 2020. Volilo sa 150 poslancov parlamentu na štvorročné volebné obdobie.

Do Európskeho parlamentu sú volení poslanci na základe všeobecného, rovného a priameho volebného práva tajným hlasovaním podľa zásad pomerného zastúpenia. **Voľby do Európskeho parlamentu** sa v Slovenskej republike konali 25. mája 2019. Volilo sa 14 poslancov na päťročné volebné obdobie.

**Voľby**  **do orgánov samosprávnych krajov** sa v roku 2017 uskutočnili dňa 4. novembra na základe rozhodnutia predsedu NR SR č. 166/2017 Z. z. Voľby sa konali v súlade so zákonom č. 180/2014 Z. z. o podmienkach výkonu volebného práva a o zmene a doplnení niektorých zákonov len v jednom kole.

Definície

**Vrodená chyba** je odchýlka v štruktúre, funkcii alebo metabolizme orgánu alebo časti tela, ktorá vznikla počas vnútromaternicového vývoja plodu a je prítomná po narodení.

**Choroba z povolania** je choroba, ktorá vznikla pri plnení pracovných úloh alebo služobných úloh alebo v priamej súvislosti s plnením pracovných úloh alebo služobných úloh.

**Ambulantná ochranná liečba** je ochranné opatrenie, ktorým súd uloží chorej osobe povinnosť podrobovať sa ambulantnej liečbe a dodržiavať liečebný program.

**Samovražda** je úmyselné zakončenie vlastného života samovoľným aktom, ktorý privodí smrť.

Zdroj údajov

Údaje o dôchodkoch sú získané z administratívnych zdrojov Sociálnej poisťovne. Údaje o zdravotnom stave obyvateľstva, drogovej závislosti a samovraždách sa preberajú zo spracovaní štatistických zisťovaní Ministerstva zdravotníctva SR (Národné centrum zdravotníckych informácií). Údaje o páchateľoch a obetiach trestných činov sú zo zisťovaní Ministerstva vnútra SR. Ostatné publikované údaje sú výsledkom štatistických zisťovaní vykonaných ŠÚ SR.