24. CESTOVNÝ RUCH

Metodické vysvetlivky

V rámci **cestovného ruchu** sa sledujú činnosti ubytovacích zariadení a vybrané služby v cestovnom ruchu.

Zahraniční návštevníci v ubytovacích zariadeniach cestovného ruchu sa sledujú podľa krajiny trvalého pobytu.

Údaje za ubytovacie služby a služby cestovného ruchu sa získavajú od spravodajských jednotiek, právnických osôb, ktoré sú zapísané do obchodného registra, a od fyzických osôb zapísaných do živnostenského registra.

Región Vysoké Tatry je vymedzený z vybraných častí katastrálnych území miest a obcí v okresoch Liptovský Mikuláš, Kežmarok a Poprad (mesto Poprad uvádzame samostatne v tabuľke T 24–2.).

Pri názvoch krajín sa uplatňuje číselník krajín podľa medzinárodnej normy ISO 3166.

Definície

**Ubytovacie zariadenia cestovného ruchu** sú zariadenia, ktoré pravidelne alebo príležitostne poskytujú prechodné ubytovanie návštevníkom. Patria sem hotely, botely, motely, penzióny, apartmánové domy, turistické ubytovne, chatové osady, kempingy, ostatné hromadné zariadenia a ubytovanie v súkromí. Za ubytovacie zariadenie v chatových osadách a kempingoch sa nepovažujú jednotlivé chaty, zruby alebo stany prevádzkovateľa, ale iba chatové osady a kempingy ako celky.

**Lôžka v ubytovacích zariadeniach** **cestovného ruchu** zahŕňajú všetky lôžka určené na nočný odpočinok hostí vrátane príležitostných lôžok. Nepatria sem lôžka určené pre majiteľa a zamestnancov ubytovacieho zariadenia.

**Miesta na voľnej ploche** sú základné kempingové jednotky pre stany, stan a osobný automobil, obytné prívesy, obytné motorové vozidlo x 4. V jednej kempingovej jednotke sa počíta s umiestnením 4 osôb.

**Návštevník v ubytovacom zariadení cestovného ruchu** je osoba (okrem personálu a majiteľa), ktorá použije služby zariadenia na prechodné ubytovanie bez ohľadu na krajinu trvalého pobytu. Do počtu návštevníkov sa započítavajú aj deti. Návštevník použije ubytovacie služby z dôvodu dovolenky, zájazdu, služobnej cesty, účasti na športovom stretnutí, školenia a kurzu, sympózia, pobytu v kúpeľoch a ozdravovniach, návštevy priateľov a príbuzných, účasti na cirkevných udalostiach a pod. Patrí sem tiež ubytovanie detí v škole v prírode, v letných a zimných táboroch. Medzi návštevníkov v ubytovacom zariadení nepatria domáci a zahraniční pracujúci zamestnaní na Slovensku, ktorí používajú dočasne zariadenie ako ubytovňu. Doba prechodného ubytovania nesmie byť dlhšia ako 1 rok.

**Prenocovania návštevníkov v ubytovacom zariadení cestovného ruchu** vyjadrujú počet prenocovaní návštevníkov v ubytovacom zariadení cestovného ruchu za určité časové obdobie.

**Tržby za ubytovacie služby** zahŕňajú tržby vrátane DPH za prenocovanie návštevníkov (domácich a zahraničných), tržby za umiestnenie stanu, motorového vozidla, prívesu, za pripojenie na elektrickú sieť a pod. (bez ohľadu na spôsob úhrady tržieb za ubytovanie). Ďalej sa zahŕňajú tržby za služby súvisiace s ubytovaním (napr. pranie a čistenie bielizne, použitie kúpeľne a pod.). Nezahŕňajú sa tržby za služby osobného charakteru, napr. kozmetika, kaderníctvo, manikúra, pedikúra a pod.

**Zahraničný návštevník** ubytovaný v ubytovacom zariadení je osoba s inou krajinou trvalého pobytu ako Slovensko. Do počtu návštevníkov sa započítavajú aj deti. Zahraničný návštevník použije ubytovacie služby z dôvodu dovolenky, zájazdu, služobnej cesty, účasti na športovom stretnutí, školenia a kurzu, sympózia, pobytu v kúpeľoch a ozdravovniach, návštevy priateľov a príbuzných, účasti na cirkevných udalostiach a pod. Výnimkou sú osoby, ktoré prichádzajú za účelom zárobkovej činnosti, prípravy na povolanie (dlhodobé štúdium) alebo zriadenia trvalého bydliska. Nezapočítavajú sa ani členovia diplomatických zborov a ozbrojených síl služobne sa zdržujúci v krajine. Dĺžka pobytu nesmie byť dlhšia ako 1 rok.

**Organizovaný zahraničný cestovný ruch** **SR** sleduje pricestovania zahraničných návštevníkov do SR (zahraničný aktívny cestovný ruch) a vycestovania občanov Slovenska do zahraničia (zahraničný pasívny cestovný ruch) prostredníctvom cestovných kancelárií a cestovných agentúr SR za organizované vlastné zájazdy a spojené služby cestovného ruchu.

**Pricestovania zahraničných návštevníkov do SR v rámci organizovaného zahraničného cestovného ruchu SR** zahŕňajú počty zahraničných návštevníkov s prenocovaním, ale aj jednodňových návštevníkov (účastníkov aktívneho cestovného ruchu), ktorí pricestovali do Slovenskej republiky, ktorá nie je krajinou ich trvalého pobytu, prostredníctvom cestovnej kancelárie alebo agentúry z dôvodu dovolenky, zájazdu, služobnej cesty, účasti na športovom stretnutí, školení a kurzov, sympózií, pobytu v kúpeľoch a ozdravovniach, návštevy priateľov a príbuzných, účasti na cirkevných udalostiach a podobne. Výnimkou sú osoby, ktoré prichádzajú za účelom zárobkovej činnosti, prípravy na povolanie (dlhodobé štúdium) alebo zriadenia trvalého bydliska. Nezahŕňajú sa ani členovia diplomatických zborov a ozbrojených síl. Dĺžka pobytu nesmie byť dlhšia ako 1 rok.

**Vycestovania občanov Slovenska do zahraničia v rámci organizovaného zahraničného cestovného ruchu SR** zahŕňajú počty slovenských občanov s prenocovaním, ale aj jednodňových návštevníkov (účastníkov pasívneho cestovného ruchu) s trvalým pobytom na Slovensku, ktorí vycestovali do zahraničia prostredníctvom cestovnej kancelárie alebo agentúry z dôvodu dovolenky, zájazdu, služobnej cesty, účasti na športovom stretnutí, školení a kurzov, sympózií, pobytu v kúpeľoch a ozdravovniach, návštevy priateľov a príbuzných, účasti na cirkevných udalostiach a pod. Výnimkou sú osoby, ktoré cestujú za účelom zárobkovej činnosti, prípravy na povolanie (dlhodobé štúdium) alebo zriadenia trvalého bydliska. Nezahŕňajú sa ani členovia diplomatických zborov a ozbrojených síl. Dĺžka pobytu nesmie byť dlhšia ako 1 rok.

**Pobytové dni v rámci organizovaného cestovného ruchu** **SR** zahŕňajú celkový počet dní pobytu vynásobený počtom osôb, ktoré sa pobytu zúčastnili (platí rovnako pre aktívny, pasívny a domáci cestovný ruch). V roku 2019 bola metodika spresnená v nadväznosti na zákon č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu v znení neskorších predpisov.

Zdroj údajov

Všetky publikované údaje sú výsledkom spracovaní ŠÚ SR.

Podrobnejšie informácie možno získať v mesačných informatívnych správach Vývoj cestovného ruchu v ubytovacích zariadeniach SR a v databáze DATAcube.