23. VYBRANÉ TRHOVÉ   
 SLUŽBY

Metodické vysvetlivky

Do oblasti **vybraných trhových služieb** patria podnikateľské subjekty, ktoré sa v prevažujúcej miere zaoberajú poskytovaním platených služieb podnikom a obyvateľstvu, najmä v oblasti nehnuteľností, právnych a účtovníckych činností, vedenia firiem, poradenstva v oblasti riadenia, architektonických a inžinierskych činností, technického testovania a analýz, reklamy a prieskumu trhu, ostatných odborných, vedeckých a technických činností, prenájmu a lízingu, sprostredkovania práce, činnosti cestovných agentúr a rezervačných služieb cestovných kancelárií a súvisiacich činností, bezpečnostných a pátracích služieb, činností súvisiacich s údržbou zariadení a krajinnou úpravou, administratívnych, pomocných kancelárskych a iných obchodných pomocných činností, vzdelávania (ostatné vzdelávanie a pomocné vzdelávacie činnosti), tvorivých, umeleckých a zábavných činností, činností knižníc, archívov, múzeí a ostatných kultúrnych zariadení, činností herní a stávkových kancelárií, športových, zábavných a rekreačných činností, opravy počítačov, osobných potrieb a potrieb pre domácnosti a ostatných osobných služieb (pranie a chemické čistenie, kadernícke a kozmetické služby, pohrebné služby, služby týkajúce sa telesnej pohody a ostatné služby prevažne osobného charakteru).

Do údajov za vybrané trhové služby sa započítavajú údaje za právnické osoby a za fyzické osoby.

Pri podrobnejšom členení ekonomických činností sa uplatňuje Štatistická klasifikácia ekonomických činností SK NACE Rev. 2.

Definície

**Tržby za vlastné výkony a tovar** zahrnujú tržby z predaja vlastných výrobkov, služieb a tržby za tovar, ktoré podnik realizuje za všetky svoje činnosti. Údaje sú agregované podľa hlavnej ekonomickej činnosti podniku a sú bez dane z pridanej hodnoty.

**Priemerný evidenčný počet zamestnancov v osobách** zahŕňa stálych i dočasných zamestnancov, ktorí sú v pracovnom, resp. služobnom pomere k organizácii bez ohľadu na to, či sú skutočne prítomní v práci alebo nie, napr. pre chorobu, dovolenku na zotavenie a pod., a tiež zamestnanci, ktorí nepracovali, napr. v dôsledku prestojov, štrajku, výluky. Patria sem tiež zamestnanci s kratším pracovným časom, a to i vtedy, keď ich pracovný čas nie je rozvrhnutý na všetky pracovné dni, a zamestnanci, ktorí v organizácii vykonávajú prácu len príležitostne na výzvu a podľa potrieb organizácie. Nepatria sem osoby na materskej dovolenke, učni a študenti na prevádzkovej praxi, súkromní podnikatelia a ich spoločníci, osoby s ktorými bola uzavretá dohoda o práci vykonanej mimo pracovného pomeru.

**Zamestnané osoby** sú zamestnanci a podnikatelia.

Zdroj údajov

Všetky publikované údaje sú výsledkom štatistických zisťovaní vykonaných ŠÚ SR.