26. ŽIVOTNÉ PROSTREDIE

Metodické vysvetlivky

V celkovom počte **chránených území** sú zahrnuté chránené územia prírody a krajiny všetkých kategórií: chránené krajinné oblasti, národné parky, prírodné rezervácie, národné prírodné rezervácie, prírodné pamiatky, národné prírodné pamiatky a chránené areály.

Niektoré chránené územia z kategórií prírodná rezervácia, národná prírodná rezervácia, prírodná pamiatka, národná prírodná pamiatka a chránený areál sa však vyskytujú aj na území chránených krajinných oblastí alebo národných parkov, preto je ich plocha zahrnutá aj do plochy týchto kategórií.

**Pokuty** na úseku znečisťovania ovzdušia, vodného hospodárstva, odpadového hospodárstva a ochrany prírody sa ukladajú právnickým a fyzickým osobám za porušenie povinností v zmysle platných zákonov a nariadení.

**Náklady na ochranu životného prostredia** sú finančné prostriedky vynaložené v sledovanom období na vybudovanie, nákup alebo obstaranie nehmotného a hmotného dlhodobého majetku slúžiaceho na ochranu životného prostredia (t. j. na ochranu ovzdušia, vôd, pôdy a ostatných zložiek životného prostredia), ako aj náklady spojené s prevádzkou tohto majetku.

Intenzita **imisného zaťaženia** v interakcii s ekologickými činiteľmi sa vyjadruje pásmami ohrozenia lesov – kategóriami A, B, C:

A pásmo sú plochy s výrazným dlhodobým zaťažením na exponovaných lokalitách vystavených intenzívnemu prúdeniu vzduchu od imisných zdrojov (lokálnych i z diaľkového prenosu).

B pásmo sú plochy v rovnakých imisných podmienkach ako pásmo A, ale v lepších ekologických podmienkach, na menej exponovaných lokalitách, čiastočne chránených proti priamemu prúdeniu vzduchu od imisných zdrojov.

C pásmo sú plochy v priaznivejších ekologických podmienkach s nižším imisným zaťažením.

**Pásma ohrozenia** sú časti lesných ekosystémov, v ktorých intenzita zaťaženia v súčinnosti s ekologickými podmienkami a klimatickými faktormi spôsobuje ich dynamické poškodzovanie. Charakteristickými znakmi týchto pásem sú úroveň imisného zaťaženia a životnosť porastov určitého drevinového zloženia, odvodená od modelu pre dospelé smrekové (rubné) porasty.

Stupne poškodenia porastov sa určujú podľa stavu lesného porastu a vychádzajú z hodnotenia defoliácie a depigmentácie stromov. Používa sa kvalifikačná stupnica medzinárodného monitoringu zdravotného stavu:

0 – stromy zdravé (poškodenie 0 – 10 %)

1 – stromy slabo poškodené (10,1 – 25,0 %)

2 – stromy stredne poškodené (25,1 – 60,0 %)

3 – stromy silne poškodené (60,1 – 90,0 %)

4 – stromy odumierajúce až odumreté (90,1 – 100 %)

Abiotické škodlivé činitele (sucho, vietor, sneh) sa považujú za ťažiskové z hľadiska objemu náhodných ťažieb. Spoločným pôsobením s imisiami vytvárajú podmienky na následnú aktiváciu biotických činiteľov.

Medzi najvýznamnejšie biotické škodlivé činitele lesných porastov patrí hmyz, stavovce (hlavne poľovná zver ) a hubové ochorenia.

**Rozlíšenie zveri** na zver úžitkovú a zver škodnú je z praktického hľadiska relatívne a má svoj pôvod najmä v hospodárskom nazeraní na zver. Z tohto dôvodu bol zavedený aj pojem škodná zver a do jej výpočtu boli zaradené jednotlivé druhy zveri (dravce), ktoré spôsobujú škody na úžitkovej zveri (je zložkou potravinového reťazca). Rozdelenie zveri na srstnatú a pernatú je druhové, biologického významu.

Uvedené údaje o **odpade** vznikajúcom na území Slovenskej republiky sa zisťujú v súlade so zákonom č. 79/2015 Z. z., vyhláškou č. 365/2015 Z. z. a vyhláškou č. 366/2015 Z. z.

Časť komunálneho a jemu podobného odpadu, ktorá vznikla pri činnosti právnických alebo fyzických osôb oprávnených na podnikanie v jednotlivých odvetviach hospodárstva SR a nenakladá s ním obec, je uvedená v osobitnej tabuľke.

Údaje o **emisiách** bilancujú množstvo znečisťujúcich látok a skleníkových plynov pochádzajúcich z antropogénnej činnosti, ktoré sú vypustené do ovzdušia v priebehu roka. Bilancované znečisťujúce látky sú oxidy dusíka (NOX), oxidy síry (SOX) vyjadrené ako SO2, amoniak (NH3), nemetánové prchavé organické látky (NMVOC), oxid uhoľnatý (CO), prachové častice (PM10) a jemné prachové častice (PM2,5). Skleníkové plyny sú oxid uhličitý z fosílnych palív (CO2), oxid uhličitý z biomasy (CO2 BIOMASS), oxid dusný (N2O), metán (CH4), fluórované plyny (tzv. F-plyny: HFC, PFC, SF6). Emisná inventúra zahŕňa stacionárne i mobilné zdroje v oblasti energetiky, priemyselnej činnosti, poľnohospodárstva, dopravy, odpadového hospodárstva a bytovo-komunálnej sféry. Emisie sa bilancujú v súlade s medzinárodnými metodikami. Pri znečisťujúcich látkach sa využíva databáza NEIS (Národný emisný informačný systém), ktorá umožňuje komplexný zber a spracovanie údajov na jednotlivých okresných úradoch, verifikáciu správnosti výpočtu emisií zo vstupných údajov zadaných prevádzkovateľom a import do centrálnej databázy NEIS CU na SHMÚ. Zber údajov sa uskutočňuje pomocou súboru tlačív alebo elektronicky s využitím modulu NEIS PZ. Poskytovaný prehľad emisií je v súlade s metodikou a klasifikáciou používanou pre účty emisií do ovzdušia, podľa druhu ekonomickej činnosti (NACE Rev.2). Táto štatistická kategorizácia je jednotná v rámci Európy.

Kvalita ovzdušia závisí od množstva emisií znečisťujúcich látok v ovzduší (koncentrácia) z jednotlivých zdrojov znečisťovania ovzdušia a kvalita ovzdušia je monitorovaná Národnou monitorovacou sieťou kvality ovzdušia (NMSKO).

Hodnoty emisií a merných emisií vo vybraných okresoch s najväčšími mernými emisiami sú emisie znečisťujúcich látok pre vybrané stacionárne zdroje znečisťovania ovzdušia z činností uvedených v prílohe č. 1 k vyhláške č. 410/2012 Z. z. okrem emisií z lokálnych kúrenísk. Emisie sú alokované do okresu/kraja podľa výskytu zdroja znečisťovania ovzdušia a merné emisie sú prepočítané podľa rozlohy okresu na m2.

Hodnoty **imisií vo vybraných lokalitách** sú stanovené na základe kontinuálneho merania v jednotlivých monitorovacích staniciach v rámci siete NMSKO.

Údaje o regionálnom znečistení ovzdušia sú uvedené za štyri monitorovacie stanice (Chopok, Topoľníky, Stará Lesná, Starina), ktoré sú súčasťou európskej monitorovacej siete EMEP.

Hodnoty **prízemného ozónu** vo vybraných monitorovacích staniciach sú stanovené z 8-hodinových koncentrácií (čas merania od 9. hod. do 17. hod.). Cieľová hodnota pre ochranu ľudského zdravia je 120 µg/m3.

**V regionálnom znečistení zrážok** je uvedená kyslosť a chemické zloženie zrážok z regionálnych monitorovacích staníc a z mestskej stanice v Bratislave.

**Vodovody a kanalizácie** zahŕňajú vodohospodárske činnosti súvisiace so správou a prevádzkou vodovodov a kanalizácií, t. j. výrobu a rozvod pitnej vody, odvádzanie odpadových vôd a ich čistenie.

Dĺžka ochranných hrádzí proti povodniam sa meria v osi hrádze a na každom brehu samostatne.

Údaje o množstve jednotlivých znečisťujúcich látok vypúšťaných do tokov sú za vodárenské spoločnosti a za povodia.

Hodnoty **znečistenia odpadových vôd** sú uvedené za znečisťovateľov sledovaných vodárenskými spoločnosťami a povodiami.

Definície

**Chránené územie** je geograficky definované územie, ktoré je určené alebo regulované a spravované so zámerom dosiahnuť špecifické ciele ochrany.

**Bežné náklady** sú súčtom vnútropodnikových nákladov a nákladov organizácie na ochranu životného prostredia uhradené iným subjektom.

**Poľovný revír** je súvislý poľovný pozemok, ktorý má výmeru aspoň 500 ha.

**Odpad** je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom o odpade č.79/2015 Z. z. alebo osobitnými predpismi povinný sa jej zbaviť.

**Komunálne odpady** sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ, okrem odpadov vznikajúcich pri bezprostrednom výkone činností tvoriacich predmet podnikania. Patria sem aj odpady z nehnuteľností slúžiacich fyzickým osobám na ich individuálnu rekreáciu (napríklad zo záhrad, chát, chalúp) alebo na parkovanie, všetky odpady vznikajúce v obci pri čistení verejných komunikácií a priestranstiev a taktiež pri údržbe verejnej zelene vrátane parkov a cintorínov.

**Nakladanie s odpadom** je zber, preprava, zhodnocovanie a zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodňovania a zahŕňa aj konanie obchodníka alebo sprostredkovateľa. Zhodnocovanie odpadu zahŕňa materiálové zhodnocovanie – recykláciu, energetické zhodnocovanie, kompostovanie a činnosti spätného zasypávania. Najpoužívanejšími metódami zneškodňovania odpadu sú skládkovanie a spaľovanie bez energetického využitia.

**Mobilné zdroje** znečisťovania ovzdušia sú prostriedky cestnej, železničnej, lodnej a leteckej dopravy so spaľovacími alebo inými hnacími motormi.

**Stacionárne zdroje** znečisťovania ovzdušia sú všetky ostatné zdroje, ktoré emitujú znečisťujúce látky.

**PM10** sú prachové častice s aerodynamickým priemerom zrna menším alebo rovným 10 µm.

**Regionálne znečistenie ovzdušia** je znečistenie hraničnej vrstvy atmosféry vidieckej krajiny v dostatočnej vzdialenosti od lokálnych priemyselných a mestských zdrojov. Škodliviny v tejto vrstve atmosféry sa už zapájajú do globálnej cirkulácie.

**Hať** je vzdúvacia stavba prehradzujúca koryto toku, výnimočne i údolia, ktorá slúži na vytvorenie zdrže a získanie trvalého alebo dočasného vzdúvania vody na rôzne vodohospodárske účely.

**Vodárenská nádrž** je nádrž, z ktorej sa realizujú odbery vody pre verejné vodovody.

**Ovládateľný objem vodných nádrží** predstavuje celkový objem ovládateľných priestorov nádrží, v ktorých je možné nezávisle od prítokov do nádrží vodu akumulovať a vypúšťať ju podľa potreby.

**Retenčný objem vodných nádrží** predstavuje objem ovládateľného ochranného (retenčného) priestoru nádrže.

**Zásobný objem vodných nádrží** je časť celkového priestoru nádrže, ktorá slúži na zlepšenie prietokov a na zabezpečenie odberu vody v suchých oblastiach.

**Plocha územia ohrozeného povodňami** zahŕňa plochu, ktorá je ohrozená veľkými vodami. Veľkými vodami sa rozumejú vody desaťročné (Q 10) a vody storočné (Q 100). Uvádzajú sa približné hodnoty.

**Plocha územia chráneného proti povodniam** zahŕňa plochu, ktorá by v prípade nevybudovania retenčných objemov nádrží, úprav tokov alebo ochranných hrádzí bola pri zvýšených prietokoch vody v toku zaplavovaná.

**Výroba pitnej vody** zahŕňa celkové množstvo pitnej vody vyrobenej vo vlastných vodohospodárskych zariadeniach v správe podnikov vodárenských spoločností a v správe obcí po pripočítaní množstva prevzatej pitnej vody od iných vodohospodárskych organizácií, prípadne od iných dodávateľov vody (právnických osôb) a odpočítaní množstva pitnej vody odovzdanej bezodplatne vodohospodárskym organizáciám.

**Voda fakturovaná** zahŕňa množstvo pitnej vody predanej priamym odberateľom.

**Voda nefakturovaná** zahŕňa straty vody v potrubnej sieti, vlastnú spotrebu vody a prípadné bezodplatné dodávky vody, napríklad na protipožiarne účely.

**Čistiarne odpadových vôd** sú objekty a zariadenia slúžiace na čistenie odpadových vôd s mechanickým a biologickým stupňom čistenia, prípadne s tzv. tretím stupňom čistenia, t. j. s mechanicko-biologickým dočisťovaním. Za čistiarne sa nepovažujú zariadenia na hrubé predčisťovanie odpadových vôd (česlá, lapače piesku, lapače olejov a pod.), septiky, žumpy a jednoduché zariadenia, ktoré sa pravidelne nesledujú a neobsluhujú.

**Znečisťujúce nerozpustné látky** sú látky, ktoré sa stanovia filtráciou vody a vysúšaním zvyšku na filtri pri 105 °C do konštantnej hmotnosti.

**Biochemická spotreba kyslíka** (BSK) je množstvo kyslíka spotrebovaného na aeróbny biochemický rozklad organických látok obsiahnutých vo vode počas piatich dní pri štandardných podmienkach.

**Chemická spotreba kyslíka** (CHSK) je spotreba kyslíka dvojchrómanovou metódou.

Zdroj údajov

Údaje o chránených územiach a národných parkoch poskytuje Ministerstvo životného prostredia SR. Údaje o poľovných revíroch, love a jarnom kmeňovom stave sa získavajú z podkladov Ministerstva pôdohospodárstva a rozvoja vidieka SR. V uvedených organizáciách je možné získať ďalšie informácie.

Údaje o komunálnych odpadoch z obcí a nákladoch na ochranu životného prostredia sú výsledkom zisťovania ŠÚ SR. Údaje o odpadoch vzniknutých v hospodárstve SR sa čerpajú z administratívnych zdrojov Ministerstva životného prostredia SR. Širšie informácie možno získať v publikácii Odpady v Slovenskej republike a Životné prostredie v Slovenskej republike.

Všetky údaje o čistote ovzdušia sa čerpajú z podkladov Slovenského hydrometeorologického ústavu.

Údaje o vodnom hospodárstve ­poskytuje Slovenský vodohospodársky podnik a Výskum­ný ústav vodného hospodárstva. Údaje o kvalite vody sa čerpajú z podkladov Slovenského hydrometeorologického ústavu a Úradu verejného zdravotníctva SR.

Údaje o pokutách za porušenie predpisov v oblasti ochrany životného prostredia sa čerpajú z Environmentálneho fondu.

Podrobnejšie informácie možno získať vo vyššie uvedených organizáciách.