16. LESNÍCTVO

Metodické vysvetlivky

**Odvetvie lesníctva** zahŕňa základné údaje o štruktúre lesnej pôdy v členení podľa kategórií lesov a druhu obhospodarovania, základné údaje o prácach v pestovnej činnosti, obnove a ochrane lesov, základné údaje o ťažbovej činnosti a dodávkach dreva. Údaje sú za štátne aj neštátne podniky obhospodarujúce lesy (štátne lesy, vojenské lesy, lesy miest, obcí a cirkvi), poľnohospodárske podniky, spoločnosti obhospodarujúce lesy, pozemkové spoločenstvá (urbáre, komposesoráty a iné) a fyzické osoby.

Definície

**Porastová pôda** zahŕňa všetky pozemky porastené lesnými drevinami, ktoré slúžia na plnenie funkcií lesov, a pozemky, na ktorých boli lesné porasty dočasne odstránené s cieľom ich obnovy alebo pôsobením škodlivého činiteľa.

**Hospodárske lesy** sú lesy, ktorých hlavným poslaním je produkcia drevnej hmoty pri súčasnom zabezpečovaní ostatných funkcií lesa.

**Ochranné lesy** zahŕňajú lesné porasty s prevládajúcimi ochrannými funkciami. Cieľom hospodárenia je zabezpečovať trvalé plnenie príslušných ekologických funkcií.

**Lesy osobitného určenia** sú lesy s osobitným účelom, ktorý vyplýva zo špecificky dôležitých spoločenských potrieb, a podľa ktorého sa riadi aj spôsob hospodárenia.

**Pôda určená na zalesňovanie** zahŕňa celkovú plochu určenú na zalesňovanie vrátane pôdy prevzatej na zalesnenie (bývalá nelesná pôda, najmä poľnohospodárska). Do prírastku z neúspešného zalesňovania sa zahŕňajú plochy neúspešného zalesnenia v sledovanom roku, ako i z predchádzajúcich rokov.

**Zalesňovaním** sa rozumie skutočne zalesnená plocha prirodzene alebo umelo (sejbou alebo sadbou). Patria sem plochy zalesnené po prvýkrát, ako aj zlepšovanie a dopĺňanie lesných kultúr, prepočítané na plochu plného zalesnenia.

**Produkcia sadeníc** zahŕňa počet sadeníc dopestovaných v sledovanom roku v škôlkach.

**Lesná škôlka** je pozemok určený na produkciu sadbového materiálu.

**Prečistky** sú spravidla prvé pestovné zásahy v mladých nedospelých porastoch (do 10 cm strednej hrúbky).

**Prebierky** zahŕňajú najmä úpravy porastovej skladby, tvarovú výchovu a spevnenie porastov.

**Ťažba dreva** zahŕňa vyťažený objem drevnej hmoty a objem trvalo ponechanej hmoty v lesnom poraste v tis. m3 bez kôry. Hmota sa započítava bez ohľadu na to, z ktorých pestovných alebo ťažbových zásahov bola získaná vrátane náhodnej (kalamitnej) ťažby.

**Dodávky dreva** zahŕňajú hmotu dreva (hrubiny) v tis. m3 bez kôry, dodanú tuzemským a zahraničným odberateľom a pre vlastnú spotrebu, bez ohľadu na miesto dodávky.

Zdroj údajov

Publikované údaje vybraných ukazovateľov v lesníctve poskytuje Národné lesnícke centrum Zvolen.

Základné informácie o lesnom hospodárstve možno získať z ročnej publikácie Ministerstva pôdohospodárstva a rozvoja vidieka SR – Správa o lesnom hospodárstve v Slovenskej republike (Zelená správa).