22. INFORMÁCIE   
 A KOMUNIKÁCIA,   
 INFORMAČNÉ SLUŽBY

Metodické vysvetlivky

Do odvetvia **informácie a komunikácia** patria podniky zapísané v obchodnom registri, ktoré vykonávajú činnosť v nakladateľskej oblasti, vo výrobe filmov, v oblasti videozáznamov a televíznych programov, príprav a zverejňovania zvukových nahrávok, v rozhlasovom a televíznom vysielaní, v telekomunikáciách, v počítačovom programovaní, poradenstve a v súvisiacich službách, ktoré sú podľa ekonomických činností členené podľa Štatistickej klasifikácie ekonomických činností SK NACE Rev. 2.

Do prierezového zisťovania o **informačných a komunikačných technológiách** (IKT) boli zahrnuté podniky zapísané v obchodnom registri bez ohľadu na prevažujúcu činnosť. Údaje o informačných a komunikačných technológiách v domácnostiach sa zisťovali prostredníctvom samostatného zisťovania o IKT v domácnostiach a u jednotlivcov.

Definície

**Tržby za vlastné výkony a tovar** zahŕňajú tržby z predaja vlastných výrobkov, služieb a tržby za tovar, ktoré podnik realizuje za všetky svoje činnosti. Údaje sú agregované podľa hlavnej ekonomickej činnosti podniku a sú bez dane z pridanej hodnoty.

**Zamestnané osoby** sú zamestnanci a podnikatelia.

**Hlavné telefónne prípojky** sú účastnícke prípojky ako súbor technických prostriedkov prístupovej siete verejnej telefónnej služby v pevnej sieti ústredňového zakončenia príslušného uzla služieb.

**Mobilné telefóny** sú účastnícke prípojky verejnej rádiotelefónnej siete (NMT – Nordic Mobile Telephone, GSM – Global system of Mobile communication, UMT – Universal Mobile Telecommunications System), ktorej volacie číslo je zaregistrované v organizácii prevádzkujúcej verejnú rádiotelefónnu sieť NMT, GSM, UMTS.

**Digitálne ústredne** sú zariadenia s elektronickými konštrukčnými prvkami, digitálnym prepojovaním signálov a s programovým riadením spojovacích procesov.

**Osobné počítače (PC)** zahrnujú osobné počítače: stolové (desktop, tower) a prenosné (laptop, notebook a tablet).

**Internet** je komplexná počítačová sieť, ktorá umožňuje komunikáciu medzi verejnými a súkromnými sieťami na rôznych typoch komunikačných médií a rôznych technických platformách.

**Intranet** je vnútorná komunikačná sieť v rámci organizácie, pracujúca na báze prenosových protokolov TCP/IP.

**Webové sídlo** je sieťová informačná služba vychádzajúca z internetu identifikovaná www adresou.

Zdroj údajov

Všetky publikované údaje sú výsledkom štatistických zisťovaní vykonaných ŠÚ SR, okrem výkonových údajov za telekomunikácie, ktoré ŠÚ SR preberá z Ministerstva dopravy a výstavby SR.

Podrobnejšie informácie možno získať v Ročenke dopravy, pôšt a telekomunikácií a v ročných publikáciách Zisťovanie o využívaní IKT v domácnostiach a Zisťovanie o využívaní IKT v podnikoch.