7. ZDRAVIE

Metodické vysvetlivky

Údaje o **zdravotnej starostlivosti a zamestnancoch v zdravotníctve** sa publikujú súhrnne za rezorty Ministerstva zdravotníctva SR, Ministerstva obrany SR, Ministerstva vnútra SR, Ministerstva spravodlivosti SR, Ministerstva dopravy a výstavby SR.

Zdravotnícke zariadenia zahŕňajú zariadenia ambulantnej, ústavnej a lekárenskej zdravotnej starostlivosti, hematologicko-transfuziologické zariadenia a ostatné zariadenia. Do zariadení ambulantnej zdravotnej starostlivosti sa zaraďujú ambulancie všeobecnej zdravotnej starostlivosti, ambulancie špecializovanej zdravotnej starostlivosti, ambulancie záchrannej zdravotnej služby, zariadenia na poskytovanie jednodňovej zdravotnej starostlivosti, stacionáre, polikliniky, agentúry domácej ošetrovateľskej starostlivosti, zariadenia spoločných vyšetrovacích a liečebných zložiek, mobilné hospice a ambulancie lekárskej služby prvej pomoci. Medzi zariadenia ústavnej zdravotnej starostlivosti patria všeobecné nemocnice, špecializované nemocnice, liečebne, hospice, domy ošetrovateľskej starostlivosti, prírodné liečebné kúpele, kúpeľné liečebne a zariadenia biomedicínskeho výskumu.

Kategória prírodné liečebné kúpele pokrýva aj kúpeľné liečebne.

Kategória verejné lekárne zahŕňa verejné lekárne, pobočky verejných lekární a verejné lekárne ako výučbová základňa.

**Povolania zdravotníckych pracovníkov** sú uvádzané v súlade s § 27 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v  zdravotníctve a o  zmene a doplnení niektorých zákonov.

Údaje o **prenosných chorobách** sa získavajú z povinných hlásení. Uvádzajú sa novohlásené prípady. Novohlásené prípady tuberkulózy sa sledujú vrátane recidív.

**Priemerný počet nemocensky poistených** zahŕňa nemocensky poistených zamestnancov, samostatne zárobkovo činné osoby a dobrovoľne poistené osoby.

**Bežné výdavky na zdravotnú starostlivosť** sa získavajú zo spracovania Systému zdravotníckych účtov.

**Výdavky na zdravie hradené obyvateľstvom** sú zo štatistických výkazov Národného centra zdravotníckych informácií (NCZI).

**Výdavky neziskových inštitúcií** **slúžiacich domácnostiam** sa zisťujú výberovým štatistickým zisťovaním v neziskových inštitúciách slúžiacich domácnostiam.

Údaje o spotrebe **liekov** sú zo štatistických výkazov NCZI.

Definície

**Pracovné miesto** sa určuje podľa počtu zmluvných úväzkových hodín samostatných odborných zdravotníckych pracovníkov v zmysle príslušných predpisov, pričom celková dĺžka ustanoveného týždenného pracovného času v organizácii sa počíta ako jedno pracovné miesto. Neúplné alebo ďalšie úväzky sa pri vykazovaní prepočítavajú na celé pracovné miesta. Prepočet počtu zamestnancov na plne zamestnaných sa zásadne nevykonáva u tých zamestnancov, ktorí z dôvodu zdraviu škodlivého prostredia a pod. majú právnymi predpismi stanovený kratší pracovný čas.

Pod **ošetrovacím dňom** sa rozumie celý kalendárny deň, v ktorom pacient dostal všetky služby, ktoré posteľové zariadenie poskytuje, t. j. ošetrovanie, liečenie vrátane ubytovania a stravovania. Prvý a posledný kalendárny deň v posteľovom zariadení sa počíta za jeden ošetrovací deň.

**Priemerný ošetrovací čas** v dňoch je pomer počtu ošetrovacích dní a počtu hospitalizovaných pacientov.

**Návšteva pacienta v ambulancii** je aktívna prítomnosť pacienta v ambulancii za účelom vyšetrenia, ošetrenia, odberu vzorky biologického materiálu, predpísanie liečiva na recept alebo zmeny predpisu, získania nálezu/výsledku, alebo za účelom administratívneho výkonu súvisiaceho so zdravím alebo poskytovaním zdravotnej starostlivosti.

**Návštevná služba** (návšteva lekára/sestry u pa­cienta) je cesta ošetrujúceho lekára/sestry k pacientovi mimo budovy, v ktorej je jeho ambulancia, s cieľom poskytnúť zdravotnú starostlivosť pacientovi, ktorý sa nemôže dostaviť do ambulancie (v domácom prostredí pacienta).

**Verejná lekáreň** poskytuje lekárenskú starostlivosť vrátane individuálnej prípravy liekov pre verejnosť, pre ambulantné zdravotnícke zariadenie a ústavné zdravotnícke zariadenie, ak ústavné zdravotnícke zariadenie nemá nemocničnú lekáreň.

**Priemerná doba pracovnej neschopnosti** vyjadruje počet kalendárnych dní pracovnej neschopnosti pripadajúcich na jeden novohlásený prípad pracovnej neschopnosti.

**Priemerné percento pracovnej neschopnosti** je podiel počtu kalendárnych dní pracovnej neschopnosti pre chorobu a úraz a priemerného počtu nemocensky poistených, násobený počtom kalendárnych dní v roku.

**Príjmy z výberu poistného** na zdravotné poistenie predstavujú platby platiteľov podľa platných zákonov.

**Poistenci** v zdravotných poisťovniach predstavujú zosumarizované údaje z registrov poistencov v jednotlivých zdravotných poisťovniach.

**Výdavky hradené zdravotnými poisťovňami** sú úhrady zdravotných poisťovní za zdravotnú starostlivosť poskytnutú ich poistencom v súlade s platným Liečebným poriadkom.

**Výdavky hradené obyvateľstvom** ­zahŕňajú ­výdavky obyvateľstva za zdravotnícke a farma­ceu­tické výrobky, terapeutické prístroje a za­ria­­denia a za ambulantné a nemocničné zdra­votnícke služby.

Zdroj údajov

Údaje sa preberajú zo spracovaní štatistických zisťovaní Ministerstva zdravotníctva SR (Národné centrum zdravotníckych informácií). Ďalšími zdrojmi údajov sú administratívne zdroje Regionálneho úradu verejného zdravotníctva Banská Bystrica (prenosné choroby) a Sociálnej poisťovne. Zdrojom údajov o výdavkoch v zdravotníctve hradených obyvateľstvom a neziskovými inštitúciami slúžiacimi domácnostiam sú ročné štatistické zisťovania NCZI a ŠÚ SR.

Údaje o príjmoch a výdavkoch zdravotných poisťovní sa získavajú z administratívnych zdro­jov (zdravotných poisťovní).

Publikované údaje o pracovnej neschopnosti pre chorobu a úraz sú získané z administratívnych zdrojov Sociálnej poisťovne.